เครดิตบูโรผนึกเอเอ็มซี ปลดล็อกลูกค้าปลอดหนี้
เครดิตบูโรจับมือเอเอ็มซี 8 แห่ง ช่วยลูกหนี้แก้ข้อมูลค้างจ่าย
22 ม.ค. 2558

เครดิตบูโรจับมือเอเอ็มซี 8 แห่ง ช่วยลูกหนี้แก้ข้อมูลค้างจ่าย
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า เครดิตบูโรได้ลงเอ็มโอยูกับบริษัทบริหารสินทรัพย์ (เอเอ็มซี) 8 แห่ง เพื่อช่วยลูกหนี้ในการขอแก้ไขข้อมูลเมื่อชำระหนี้เสร็จสิ้น
ทั้งนี้ ที่ผ่านมาสถาบันการเงินสมาชิกเครดิตบูโรหลายแห่งโอนขายหนี้ให้เอเอ็มซีต่างๆ และลูกหนี้ที่ถูกโอนขายหลายรายได้ชำระหนี้ให้เอเอ็มซีเสร็จสิ้น แต่ข้อมูลลูกหนี้ในเครดิตบูโรยังปรากฏสถานะบัญชีว่า โอนขายหนี้ โดยไม่มีการปรับปรุงประกอบกับเอเอ็มซีที่รับโอนหนี้ไม่ได้เป็นสมาชิกเครดิตบูโร จึงไม่สามารถส่งข้อมูลเพื่อแก้ไขข้อมูลสถานะลูกหนี้ตามความเป็นจริงได้
สำหรับลูกหนี้ที่ถูกโอนขายไปเอเอ็มซีทั้ง 8 แห่ง มีจำนวน 5.33 แสนราย คิดเป็นมูลหนี้รวม 1.59 ล้านล้านบาท หากรายใดชำระหนี้แก่เอเอ็มซีเรียบร้อยแล้ว สามารถยื่นเรื่องผ่านเอเอ็มซีเพื่อขอปรับปรุงสถานะใหม่ตามความเป็นจริง ซึ่งจะทำให้มีโอกาสในการขอสินเชื่อใหม่ได้
สำหรับเอเอ็มซีทั้ง 8 แห่ง ที่ลงนามในเอ็มโอยู ได้แก่ บริษัทบริหารสินทรัพย์กรุงเทพพาณิชย์ (บสก.) บริษัทบริหารสินทรัพย์ (บบส.) สุขุมวิท (SAM) บบส.สาทร (STAMC) บบส.พญาไท (PAMC) บบส.กรุงศรีอยุธยา (KAMC) บบส.เอ็น เอฟ เอส (NFS) บบส.ไอคอนแคปปิตอล (AIQON) และ บบส.ชโย (CHAYO)